和范御史見贈
作者：趙抃
朝代：宋

paragraphs: 我趨仕途三十春，矹矹求友難其人。
相逢探取百一二，變幾不泯磨功名。
或言同途行異徑，或始卓犖終因循。
或臨利害失趨向，或走勢利遺賤貧。
或面盱睢背忌刻，或口仁義心頑嚚。
或名公卿節屠隸，或實盜跖文孟荀。
澄川倏忽起波浪，平地咫尺生嶙峋。
薰蕕蘭芷逐蕭艾，玷纇瓊玖俄砆珉。
茲事自古慎所與，傾蓋如舊白頭新。
仲尼評友戒損益，故嘗佩服書諸紳。
履中蹈道敢不勉，至愚所恃生逢辰。
朝廷基扃要扶助，天子堯舜聖且仁。
焦勞汲汲納讜議，風憲思得御史真。
翰林鉅公不識面，誤以愚者名上陳。
至和改元秋九月，詔書曉落長淮濱。
孤貧自省預臺選，無意顧藉家與身。
直期賢用不肖斥，忠邪路判如越秦。
頻章累疏辨得失，上前往往嬰龍鱗。
時吾貫之日聯句，玉樹欲使蒹葭親。
爲憐出處共本末，未始氣味殊甘辛。
忠言鯁議不我間，開誠待我逾天倫。
螭頭連登拜白簡，豸角對拱朝紫宸。
雕盤隼擊雪霜凜，豺狼奔北窮狐㕙。
九重上報不惜死，豈復讒口防狺狺。
避嫌歲滿體當去，柬南亟請辭天闉。
俞音分得郡印綬，毗陵地與桐廬隣。
潁清淮淥榜舟過，橘黄酒白鱸魚珍。
兒童共遊競嗟賞，閭里故老相歡欣。
皇恩過家許上冢，我輩榮華事欲均。
得公長篇三四讀，正似觀海無涯津。
測量不可何以報，贈公歲久如松筠。